SINGER ดีดกลับ 5% เก็งงบไตรมาส 1 โบรกคาดโต 80% แนะ “ซื้อ” ชูเป้า 60 บ.
SINGER ดีดกลับ 5% เก็งงบไตรมาส 1 โบรกคาดโต 80% รับสินเชื่อที่เพิ่มขึ้นต่อเนื่อง รายได้จากการขายที่สูงขึ้น และความต้องการเครื่องปรับอากาศที่เพิ่มขึ้น รวมทั้งค่าใช้จ่ายการตั้งสำรองลดลง แนะ “ซื้อ” ราคาเป้าหมาย 60 บ.
SINGER ดีดกลับ 5% เก็งงบไตรมาส 1 โบรกคาดโต 80% รับสินเชื่อที่เพิ่มขึ้นต่อเนื่อง รายได้จากการขายที่สูงขึ้น และความต้องการเครื่องปรับอากาศที่เพิ่มขึ้น รวมทั้งค่าใช้จ่ายการตั้งสำรองลดลง แนะ “ซื้อ” ราคาเป้าหมาย 60 บ.
10 พ.ค. 2565

ผู้สื่อข่าวรายงานว่าวันนี้ (10 พ.ค. 2565) ราคาหุ้นบริษัท ซิงเกอร์ประเทศไทย จำกัด (มหาชน) หรือ SINGER ปิดภาคเช้า อยู่ที่ระดับ 51 บาท เพิ่มขึ้น 2.50 บาท หรือ 5.15% โดยทำจุดสูงสุดที่ 51.25 บาท และทำจุดต่ำสุดที่ 48.25 บาท ด้วยมูลค่าการซื้อขาย 159.89 ล้านบาท

โดยราคาหุ้น SINGER เกิดการดีดกลับหลังจากลงติดต่อ 8 วันทำการ ซึ่งราคาหุ้น SINGER ได้ปรับลงมาจาก 58.75 บาท มาอยู่ที่ 48.50 บาท ลดลง 17.45% หรือนี่อาจเป็นการเข้าเก็งกำไรก่อนบริษัทฯ จะรายงานผลประกอบการงวดไตรมาส 1/2565 ออกมา
บริษัทหลักทรัพย์ เคทีบีเอสที จำกัด (มหาชน) ยังคงแนะนำ “ซื้อ” SINGER ราคาเป้าหมาย 60.00 บาท อิงปี 2565 PER ที่ 39 เท่า โดยประเมินกำไรสุทธิไตรมาส 1/2565 อยู่ที่ 251 ล้านบาท เพิ่มขึ้น 80% เมื่อเทียบกับงวดเดียวกันของปีก่อน และเพิ่มขึ้น 18% เมื่อเทียบกับไตรมาสก่อนหน้า
สำหรับผลการดำเนินงานเติบโตขึ้นมาจากสินเชื่อที่เพิ่มขึ้นต่อเนื่องสูงถึง 57% เมื่อเทียบกับงวดเดียวกันของปีก่อน และเพิ่มขึ้น 10% เมื่อเทียบกับไตรมาสก่อน และรายได้จากการขายที่สูงขึ้นเทียบกับงวดเดียวกันของปีก่อน ตามการเพิ่มประเภทสินค้า รวมถึงช่องทางการจำหน่ายสินค้า และความต้องการเครื่องปรับอากาศที่เพิ่มขึ้นในช่วงฤดูร้อน สุดท้ายคือค่าใช้จ่ายสำรองลดลงเทียบกับไตรมาสที่ผ่านมาตาม NPL ที่ดีขึ้น
ทั้งนี้ คงประมาณการกำไรสุทธิปี 2565 อยู่ที่ 1.23 พันล้านบาท เพิ่มขึ้น 75% เมื่อเทียบกับงวดเดียวกันของปีก่อน ซึ่งหนุนโดยสินเชื่อที่ขยายตัวมากกว่า 60% เมื่อเทียบกับงวดเดียวกันของปีก่อน จากความต้องการสินเชื่อที่สูง รวมทั้งยอดขายสินค้าที่เพิ่มขึ้นตามการเพิ่มประเภทสินค้า, พาร์ตเนอร์ และช่องทางการจำหน่ายสินค้าทั้งแบบออฟไลน์ และออนไลน์ โดยในช่วง 1 เดือน และ 3 เดือน จากผลการดำเนินงานที่จะทำสถิติสูงสุดใหม่
“คงคำแนะนำซื้อ SINGER จากผลการดำเนินงานที่เพิ่มขึ้น ซึ่งหนุนโดยสินเชื่อที่จะเพิ่มขึ้นต่อเนื่อง ภายใต้ต้นทุนทางการเงินที่ต่ำลงตามฐานทุนที่เพิ่มขึ้นจากการเพิ่มทุน PP และ RO ในปลายปี 2564 และจะมี IPO หุ้น SG Capital ในปี 2565 รวมทั้งได้รับซินเนอร์ยี่กับกลุ่ม บริษัท เจ มาร์ท จำกัด (มหาชน) หรือ JMART, บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS, บริษัท กันกุลเอ็นจิเนียริ่ง จำกัด (มหาชน) หรือ GUNKUL, บริษัท เจ ดี กรุ๊ป จำกัด หรือ JAYDEE และพาร์ตเนอร์อื่น ๆ ในอนาคต” 